*ӘОЖ 2.335*

**Д.М.НАУРУЗБАЕВ**

**ӘЛ-ФАРАБИ ІЛІМІНІҢ ҚАЗІРГІ ҚОҒАМ ДАМУЫНА ЫҚПАЛЫ**

*ҚАЗАҚСТАН, АЛМАТЫ., ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ*

Бұл мақалада ұлы ғұлама ғалым Әбу Насыр әл-Фарабидің қоғамдық-саяси көзқарастары мен өнегелі қала, надан қала ұғымдары, сондай-ақ «ізгі қала» басшысына тән қасиеттер мен қоғам дамуына қатысты пайымдаулардың маңыздылығы қарастырылады.

*Кілттік сөздер:*Әл-Фараби, қайырымды қала, надан қала, ұжымдық қала, қоғам.

В этой статье рассматривается социальные и политические взгляды великого ученого Абу Насира аль-Фараби и концепция добродетельного города, невежественного города, а также значение качеств, присущих лидеру «добродетельного города» и взглядов на развитие общества.

*Ключевые слова:* Аль-Фараби, добродетельный город, невежественный город, коллективный город, общество.

This article examines the social and political views of the great scholar Abu Nasir al-Farabi and the concept of a virtuous city, an ignorant city, as well as the importance of the qualities inherent in the leader of a «virtuous city».

*Key words:*Al-Farabi, virtuous city, ignorant city, collective city, society.

Шығыстың ғұлама ойшылы Әбу Насыр әл-Фараби 870 жылы қазіргі Отырар деп аталатын, Арыс өзенінің Сырға барып құятын сағасындағы Фараб қаласында дүниеге келді. Фарабидің толық аты-жөні Әбу Насыр Мұхаммед ибн Мұхаммед ибн Ұзлағ ибн Тархан әл-Фараби ат-Түркі. Әл-Фараби түркі тайпасының дәулетті бір ортасынан шыққан, оған «Тархан» деген атаудың толық аты-жөнінде көрсетілуі дәлел болады. Қазақтың ежелгі қаласы Отырарды арабтар Барба-Фараб деп атап кеткен, осыдан барып ол Әбу Насыр әл-Фараби, яғни Фарабтан шыққан Әбу Насыр атанған. Сол замандағы жазбаларға қарағанда, Отырар қаласы IX ғасырда тарихи қатынастар мен сауда жолдарының қиылысындағы үлкен мәдениет орталығы болған [1].

Тарихта Екінші Ұстаз деген жоғары атаққа ие болған әл-Фараби өзінің энциклопедиялық дарынының арқасында филсофиялық, әлеуметтік, саяси, этикалық, эстетикалық мәселелермен қатар математика, жаратылыстану және т.б. салалары бойынша да көптеген ғылыми мұралар қалдырып, қазіргі таңда да өзінің маңыздылығын жоғалтпаған дүниелердің бүкіл әлемде, әлемдік ғылымның дамуында қолданылып жүргенін көріп отырмыз. Әл-Фарабидің мемлекет, ел басқару, жөніндегі тұжырымдары, әлеуметтік-этикалық саяси көзқарастары бүгінгі қоғам үшін де айрықша маңызды.

Әл-Фараби саяси және әлеуметтік ойшыл ретінде «Азаматтық саясат», «Бақытқа жету туралы», «Мемлекеттік қайраткерлердің нақыл сөздері» деген еңбектерімен араб әлемінде және басқа да елдерде танымал болды. Ол өз шығармашылығының сириялық кезеңінде осы қоғамдық-саяси тұжырымдамаларын көптеген зерттеушілер әлеуметтік-утопиялық тұжырымдамалар ретінде топтастырған «қайырымды қала тұрғындарының» көзқарастары туралы трактат» кітабында біріктіріп, жүйелеген.

Әр заманның ерекше идеялары секілді Фарабидің де саяси тұжырымдамалары ислам халифатының нақты бейнелеріне бағытталған араб мәдениетінің теориялық канондарымен сәйкес келмеді. Мемлекеттің міндеттері «Саясатта» әр түрлі қатынаста анықталған: «ең алдымен, тамақ болуы керек; содан кейін қолөнер (адам өміріне көптеген құралдар қажет); үшіншіден, қару-жарақ (қару-жарақ мемлекеттік қарым-қатынас қатысушыларына мемлекетке бағынбаушыларға қарсы, сондай-ақ сыртқы жауларға қарсы тұру үшін қажет); төртіншіден, сонымен қатар өз керек-жарағына және әскери қажеттіліктерге жарататын белгілі қаражат қоры; бесіншіден, ең алдымен, дінге деген қамқорлық, яғни абыздық; алтыншысы, және ең маңыздысы – бұл азаматтар арасындағы қарым-қатынаста ненің пайдалы және ненің әділетті екені туралы шешім. Сондықтан, ол жерде оны азық-түлікпен қамтамасыз ететін белгілі диқаншылар саны, қолөнершілер мен әділ әрі пайдалы нәрсеге қатысты шешім қабылдай алатын адамдар болуы тиіс» деген [2].

Фарабидің «Азаматтық саясаты» исламдық дүниетаным негізіндегі ізгілік туралы платондық ойларды дамытып, түсіндіреді, бірақ қоғам құрылымының әділеттілігін азаматтардың тәрбиесімен байланыстырады. Әл-Фараби «Әр адам өзінің табиғатында өзінің өмір сүруі және жоғары дамуына қол жеткізу үшін және жалғыз өзі қол жеткізе алмайтын көптеген заттарға мұқтаж және оларға жеткізе алатын қандайда бір адамдар қауымдастығын қажетсінеді» дейді. Әл-Фараби «Қайырымды қала тұрғындарының көзқарасы» трактатында былай дейді: - «Адам толығымен дамып жетілуі үшін көптеген нәрселерге тәуелді болады. Яғни ол өзіне қажет нәрселерді жалғыз өзі жасай алмайды. Сондықтан, адам өзінен басқа адамдардың қоғамдастығында өмір сүруі керек және адам қоғамда ғана толық жетіліп, бақытқа қол жеткізе алады», деп тұжырымдайды [2, 135-137 б.]. Ғұламаның бұндай тұжырымдарынан, адамдардың ұжымдасып өмір сүруі, сонымен қатар адамның жеке тұлға ретінде адами қасиеттерді игеруі, өзіне деген сенімділікті, жауапкершілікті, құрметті қазіргі уақытта тек адамдармен қарым-қатынас жасаудың арқасында ғана үйренетінін талай ғасырлар бұрын айтып өткендігін көреміз.

Фараби Аристотель сияқты үздік қала деп «ұжымдық қаланы», яғни әрбір тұрғыны қалағанын істеуге толықтай ерікті болатын қаланы санаған. Онда тұрғындардың еркі бойынша басқаратын билеушілерді тұрғындардың өзі сайлайды. Адам және оның проблемаларына арналған Фарабидің философиясы қоғамды сапалы және сандық сиаттамаларға сәйкес: қала – кішігірім қоғам, халық – орташа қоғам, адамзат – үлкен қоғам; толық емес – отбасы, ауыл, қалалық квартал деп бөлді. Дегенмен отбасын ең жетілмеген қоғам деп атағынымен, генетикалық тұрғыдан ол оны «бастапқы ұяшық» деп санайтындығымен толық келісуге болатын шығар. Қоғамдық ағзаның үйі немесе ұяшығы үш қатынастан тұрады: күйеуі мен әйелі, қожайыны және қызметші, ата-ана және балалар. Ғұлама ғалымның осы пайымдауларын қазіргі кездегі қоғамды дамыту, азаматтық қоғам құру барысында дұрыс пайдалана алсақ, қоғам дамуының ілгерілейтіні анық.

Фарабидің саяси көзқарастары «қайырымды» және «надан» қалаларды мынадай жіктеуінен көруге болады: қайырымды қала; надан қала; азғын қала; адасқан қала. Қайырымды қала – идеал. Надан қала – бұл шындық, бірақ Фарабидің пікірі бойынша, егер ағартумен, білім берумен айналысса, кемеңгер билеушіні тапса, жақсаруына үміті бар қала. Надан қалалар арасында да ғұлама артық көретін қалалар бар, өйткені мұнда оларды ізгілік жолына түсіру мүмкіндіктері жоғалмаған: «... қайырымды қалалар мен қайырымды басшылардың қалыптасуы қажеттілік қалалары мен ұжымдық қалаларда мүмкін және оңай жүзеге асады». Надан қалада, Фарабидің пікірінше, тұрғындар ең жоғары рухани кемелдік болып табылатын бақытқа ешқашан ұмтылмайды. Игіліктің ішінен, надан қаланың тұрғындары көзге көрінетіндерін ғана біледі, мысалы: деннің саулығы, байлық, ләззат, құмарлыққа, атақ-даңққа және ұлылыққа еркіндік [2, 139 б.].

«Бірінші Тұлға – барлық жан біткеннің өмір сүруінің бастапқы себебі. [Жалғыз] сол ғана кемшіліктен ада: басқа жан біткеннің бәрінде – Одан басқасында ең болмағанда бір кемшілік немесе бірнеше [кемшілік] бар. Ал Біріншіні [Тұлғаны] алатын болсақ, ол мұндай [кемшіліктің] бәрінен ада, өйткені Оның тіршілігі кәміл және болмысында басқаның бәрінен озық, Одан кәміл жетілген еш нәрсе жоқ және одан бұрын ешнәрсе де болмақ емес. Бұл ретте оның тіршілігі ең мәртебелі дәрежеде әрі ізгі, әрі кәміл жетілген» - деп жазып кеткен Әл-Фараби [3, 60 б.]. Адам баласы тарихтың қайнаған дәуірінен қанша алыстағанымен ол діннен, жаратылыс ақиқаты туралы ұғымнан алыстамайды. Дін адамзат баласының әлемінде, дұрыс өмір сүрудің жолын сақтап тұру үшін Жаратылыс иесінің адамзатқа салып берген тура жолы. Осы тура жолдың басында Бірінші Тұлға ақиқаты құр пайым түрінде емес, ақиқатты білім, парасатты түсінік, кемел ұғым болуы тиіс. Себебі ізгілікті қоғам, мемлекет халықтың дұрыс діни танымынан, білімінен шығып отырады. Әл-Фарабидің бұл ұғымына Абай өзінің Отыз сегізінші қара сөзінде былай деп жауап берген: «Күллі адам баласын қор қылатын үш нәрсе бар. Сонан қашпақ керек: Әуелі – надандық, екінші – еріншектік, үшінші – залымдық.

Надандық – білім-ғылымның жоқтығы, дүниеден еш нәрсені оларсыз біліп болмайды. Білімсіздік хайуандық болады.

Еріншектік – күллі дүниедегі өнердің дұшпаны. Талапсыздық, жігерсіздік, ұятсыздық, кедейлік – бәрі осыдан шығады.

Залымдық - адам баласының дұшпаны. Адам баласына дұшпан болса, адамнан бөлінеді, бір жыртқыш хайуан хисабына қосылады» [4, 123 б.].

Әл-Фарабидің ізгі қоғам туралы ойларына қарап, «қайырымды қаланың» яғни мемлекеттің лайықты гүлденіп, өмір сүруі үшін жеке тұлғаның қаншалықты маңызды екендігіне баса мән бергендігін аңғарамыз. Жеке тұлғаның немесе ел басшысының мемлекет дамуындағы рөлі қашан да жоғары болып келген және қазір де солай десек қателеспеспіз. Әбу Насыр әл-Фараби «Қайырымды қала» туралы еңбегінде қала бақытты болудың үлкен кілті – бірінші басшыға байланысты екендігіне баса назар аудартады. Қайырымды қаланың бірінші басшысы – ол қайырымды халықтың, тіпті жер жүзін мекендейтін барша жұрттың басшысы да бола алатындығын айтады. Ол үшін бірінші басшыға тән он екі бірдей қасиет оның бойында жинақталған болуы тиіс .

Біз төменде Әл-Фарабидің атап көрсетуінше, «қайырымды қала» басшысының бойынан табылуға тиісті қасиеттердің мағынасын аша отырып, әрбірінің қысқаша анықтамасын ғана беруді жөн көрдік.

1. Басшының он екі мүшесі бүтін, дені сау болуы керек;

2. Ақыл-есі бүтін, айтылған сөзді ұғатын болуы керек;

3. Есте сақтау қабілеті мықты, алғыр да аңғарымпаз болуы керек;

4. Сөзі өткір, тілге шешен болуы керек;

5. Өнер-білімге құштар, оқып үйренуден шаршамайтын, білімпаз болуы керек;

6. Тамақсаулықтан, артық ішіп-жеуден, орынсыз сауыққұмарлықтан аулақ болуы керек;

7. Шыншыл болуы, маңына шыншыл адамдарды жиюы, өтірікшілерден аулақ болуы керек;

8. Рухы биік, ар-намысты биік ұстайтын болуы керек;

9. Пасықтықтан аулақ, игі істерге ынтызар болуы керек;

10. Байлыққа құмарлықтан, ашкөздіктен аулақ болуы керек;

11. Әділетсүйгіш болуы, озбырлар мен әділетсіздерді жақтаудан аулақ, ел-жұртқа қайырымды, мейірімді болуы керек;

12. Бір сөзді, бірақ қыңыр болмауы тиіс, жаман қылықтарға ымырасыз болуы керек;

13. Өзі дұрыс деп тапқан істі жүзеге асыруда шешімшіл, қорқып жасқануды білмейтін батыл да ержүрек болуы керек.

Сонымен қатар Әл-Фараби бірінші басшыға қажет алғашқы бес-алты шартты қанағаттандырудан тұратын екінші басшының қасиеттерін қарастырады. Бұл қасиеттер немесе шарттар төмендегідей:

1. Дана болу;
2. Алғашқы имамдар орнатқан заңдарды, ережелер мен әдет-ғұрыптарды есте сақтау;
3. Бірінші имамдардың үлгісіне сүйене отырып, тиісті заңдар сақталмаған нәрселерге шығармашылықпен қарау;
4. Көрегендік пен аңғарымпаздыққа ие болу;
5. Аадамдарды сөзшеңдігімен заңдарды орындауға бағыттай білу;
6. Әскери әрекеттерді жүргізе алатын дене күшіне ие болу.

Әбу Насыр әл-Фарабидің пікірінше «қайырымды қала» басшысы болу үшін жоғарыдағы қасиеттерге қоса, билеуші болуға деген бейімділік, дарын тіпті ұмтылыс болуы керек екен. «Қайырымды қаланы әрбір кез-келген адам билей бермекші емес, өйткені, ел билеу – екі бірдей нәрсеге байланысты: біріншіден, билемек адамның өз жаратылысында ел билеуге қаншалық әзір екеніне байланысты, екіншіден, билеуші адамның еріктен қуат алып отыратын жағдайы мен қабілетіне байланысты. Жаратылысында ел билеуге кім бейім болса, билік соның үлесіне тимек». Әл-Фараби өз туындысында феномен басшының даналық, көрегендік қасиетін әрдайым жоғарыға қояды. Басшының қабілетсіздігінен, біліксіздігінен қаланың құрып та кету мүмкіндігін жоққа шығармайды: «Егер әйтеуір бір кезде басшыларда даналық болмай қалса, онда бұлар басқа шарттардың бәріне сай келе тұрса да, қайырымды қала ағзамсыз қалмақ, сөйтіп қаланы билеуші басшы бұл ретте ағзам бола алмайды, ал қаланың өзі құрып кету қаупіне ұшырайды. Ал егер осы басшыға ақылшы етіп қоярлық бір дана табылмаса, қала біраз уақыттан кейін сөзсіз құритын болады» [5, 408 б.].

Әбу Насыр әл-Фарабидің «Қайырымды қала туралы» трактаттар жинағы – әлемдік деңгейдегі ғалымдар мен ғылымдардың сусындайтын бұлағы ретінде күллі адам баласының игілігіне және қажеттілігіне сәйкес қызмет етері анық. Бұл еңбекке, жазылған сәтінен бастап, сол замандағы ақыл иелерінің, ел басқарған адамдардың қызығушылық танытқандығы және де қазіргі қоғамдағы, ғылымдағы орнының ерекшелігі, өзінің мән-маңыздылығын жоғалтпауы – бұл еңбектің қымбат қазына екендігін мойындатады. Әрине, қазіргі қоғамымыздың дамуы ел басқарып отырған басшыға тікелей байланысты, «...бірақ адам өзінен басқа адамдардың қоғамдастығында өмір сүруі керек және адам қоғамда ғана толық жетіліп, бақытқа қол жеткізе алады», - деген әл-Фарабидің пайымдауына қарап, қоғамдағы әрбір адамның, азаматтың сол бақытқа ұмтылуы, оған өз тарапынан қандайда бір септігін тигізуі керектігін түсінуі тиіс және оны қоғам мүшесі ретіндегі адамдардың ешқашан ұмытпауы керек деп ойлаймын.

**Әдебиеттер**

1. Қасабек Аманжол, Алтаев Жақыпбек. Қазақ философиясы. Оқу құралы. – Алматы: «Ер-Дәулет», 1996. -184 бет.
2. Алтаев Ж. Әл-Фараби – Шығыстың ұлы ойшылы. Аль-Фараби – великий мыслитель Востока. / Жақыпбек Алтаев. – Алматы: «Сардар» баспа үйі, 2020.- 400 бет. Қазақ, орыс тілдерінде.
3. ӘБУ НАСЫР ӘЛ-ФАРАБИ. «Қайырымды қала» - Алматы, RS: Халықаралық Абай клубы, 2015. – 284 б.
4. Абай. Қара сөз/ Құнанбаев Абай – Алматы: «Көшпенділер» баспасы, 2009. -160 бет.
5. Әл-Фараби. Таңдамалы трактаттары / Құраст: Ә.Нысанбаев, Ғ.Құрманғалиева, Ж.Сандыбаев. – Алматы: «Арыс» баспасы, 2009. – 656 бет.